มิตรแท้ฯฮึดเดินสายปั๊มเบี้ย
มิตรแท้ประกันภัยโอดปัจจัยลบรุมเร้า มุ่งเดินตลาดกระชับสัมพันธ์ตัวแทน ออกสินค้าใหม่ ดันยอดขายเข้าเป้า
4 ต.ค. 2559

มิตรแท้ประกันภัยโอดปัจจัยลบรุมเร้า มุ่งเดินตลาดกระชับสัมพันธ์ตัวแทน ออกสินค้าใหม่ ดันยอดขายเข้าเป้า
นายสุขเทพ จันทร์ศรีชวาลา ประธานกรรมการบริหารและกรรมการผู้จัดการ บริษัท มิตรแท้ประกันภัย เปิดเผยว่า ปี 2559 เป็นปีที่บริษัททำตลาดได้ค่อนข้างยาก แต่ยังสามารถเติบโตได้ โดย 8 เดือนแรกปีนี้บริษัทมีเบี้ยกว่า 2,000 ล้านบาท เพิ่มขึ้น 3% จากเป้าหมายที่ตั้งไว้ 3,065 ล้านบาท
สำหรับเหตุผลที่ว่าทำตลาดยาก เพราะยังต้องเผชิญกับการแชร์ข่าวเชิงลบโจมตีบริษัท โดยขณะนี้บริษัทได้ดำเนินการดำเนินคดีไปกว่า 10 รายแล้ว และจะยังเดินหน้านำกฎหมายเพื่อขจัดคนกลุ่มนี้ออกไปให้ได้มากที่สุด
นอกจากนี้ ปีนี้ยังมีการแข่งขันในตลาดสูงมาก เห็นได้จากการที่บริษัทประกันภัยหลายแห่งไม่เคยรุกทำตลาดรถยนต์ก็เข้ามาทำตลาดด้วย เพราะเป็นตลาดใหญ่ที่สุด ทำให้มีการนำราคามาใช้เพื่อแย่งลูกค้า ในขณะที่ไฟแนนซ์ดีลเลอร์รถและธนาคารมีการบังคับลูกค้าให้ซื้อประกันภัยรถยนต์กับบริษัทในเครือ รวมทั้งยังถูกคู่แข่งดึงบุคลากรและตัวแทนไป
นายสุขเทพ กล่าวว่า ปีนี้ต้องเดินสายพบปะตัวแทนตลอด เพื่อสร้างความเข้าใจที่ถูกต้อง และช่วยแก้ปัญหาในการทำตลาด รวมทั้งมีการออกสินค้าที่มีความแตกต่างจากคู่แข่งจะเห็นว่าบริษัทมีแบบประกันให้เลือกจำนวนมาก โดยมีการนำแบบประกันที่ให้ลูกค้ารับผิดชอบค่าเสียหายส่วนแรก ซึ่งทำให้ได้เบี้ยประกันภัยลดลงมาก ลดภาระในช่วงภาวะเศรษฐกิจชะลอตัว
“บริษัทได้ชื่อว่ามีระบบการสร้างตัวแทนที่ดีแห่งหนึ่ง และมีการผลิตตัวแทนเข้าสู่ระบบประกันภัยมากที่สุด รวมแล้วประมาณหมื่นกว่าคน ทำให้บุคลากรเป็นที่ต้องการของตลาด” นายสุขเทพ กล่าว
ขณะเดียวกัน บริษัทจะมีการลงทุนพัฒนาระบบเทคโนโลยีสารสนเทศ(ไอที) ครั้งใหญ่อีกครั้ง ซึ่งได้มีการตั้งคณะกรรมการพัฒนาไอที เพื่อวางแผนพัฒนาอย่างจริงจัง เพื่อให้บริการลูกค้าได้ทัดเทียมกับตลาด
สำหรับงานสัปดาห์ประกันภัย 4 วัน บริษัทสามารถจำหน่ายกรมธรรม์ได้ 1,058 กรมธรรม์ รวมทุนประกันภัย 487.68 ล้านบาท คิดเป็นเบี้ยประกันภัยรับรวม 3.5 ล้านบาท โดยในช่วงที่เหลือของปีจะมีกิจกรรมทางการตลาด เพื่อฉลองครบรอบ 70 ปี ของบริษัทในการกระตุ้นยอดขายให้ได้ตามเป้าหมายที่วางไว้